Fiteny malaiô-pôlineziana andrefana
Ny fiteny malaiô-pôlineziana andrefana, izay fantatra ihany koa amin' ny hoe fiteny hesperôneziana, dia vondrona iray ao amin' ny fiteny aostroneziana izay ahitana ireo fiteny malaiô-pôlineziana izay tsy ao amin' ny sampana malaiô-pôlineziana afovoany-atsinanana. Tafiditra ao anatin' izany ny fiteny aostrôneziana rehetra tenenina eto Madagasikara, any Azia Atsimo-Atsinanana an-tanibe, any Filipina, ao amin' ny Nosy Sunda Lehibe (anisan' izany ireo nosy kely mifanila aminy), any Bali, any Lombok, any amin' ny tapany andrefan' i Sumbawa, any Palau ary ny amin' ny Nosy Mariana.

Tolo-kevitra avy amin' i Robert Blust ny nanaovana sampana rahavavy ao anatin' ny fiteny malaiô-pôlineziana mifanila amin' ny sampana malaiô-pôlineziana afovoany-atsinanana. Satria tsy misy endri-javatra izay mamaritra tsara ny fiteny malaiô-pôlineziana andrefana ho toy ny zana-bondrona, dia nilaozan' ny fanasokajiana vao haingana izany.

Fanakilasiana 
Ny maha-zava-dehibe ny vondrona malaiô-pôlineziana andrefana dia mbola fanontaniana misokatra, na dia aseho mazava tsara aza ity vondrona ity. Ho an' i Blust (1999), ity zana-bondrona dia ampiasaina indrindra hanasokajiana ny fiteny malaiô-pôlineziana izay tsy voasokajy ao amin' ny zana-bondrona afovoany-atsinanana.

Mba hamahana ity olana ity, i Ross (1995) dia nandao ny hevitra momba ny fanasokajiana ara-pianahana. Notanisainy ireo vondrona efatra amby roapolo azo fantarina ao amin' ny fiteny malaiô-pôlineziana andrefana ary noheveriny ho toy ny fanombohana fikarohana fanampiny. I Adelaar dia mampiasa ity fomba ity ary niafara amin' ny vondrona telo amby roapolo izany:

 ireo fiteny filipina izay ahitana ireo fiteny sangirika sy ireo fiteny minahasana ary ireo fiteny gôrôntalô-môngôndika;
 ny fiteny samôrô;
 ny fiteny palaoana;
 ireo fiteny sama-bajao;
 ireo fiteny malaiô-sombaoiana, izay mamondrona ireo fiteny malaîka, ireo fiteny asiney-samika, ny fiteny baliney, ny fiteny sasàka, ny fiteny sombaoanaey, ny fiteny madorey ary ny fiteny sondaney;
 ny fiteny javaney;
 ireo fiteny môkena-môklena;
 ireo fiteny bôrneô avaratra;
 ireo fiteny kaianika;
 ireo fiteny daiaka an-tany;
 ireo fiteny baritô atsinanana (ahitana ny fiteny malagasy);
 ireo fiteny baritô-mahakama;
 ireo fiteny baritô andrefana;
 ireo fiteny lamponga;
 ny fiteny rejanga;
 ireo fiteny somatra avaratra-andrefana;
 ireo fiteny tôminy-tôlitôly;
 ireo fiteny kaily-pamôna;
 ireo fiteny saloana;
 ireo fiteny bongko-tôlaky;
 ireo fiteny mona-botôna;
 ireo fiteny vôliô-vôto;
 ireo fiteny solavesy atsimo.

Jereo koa 

 Fiteny malaiô-pôlineziana afovoany-atsinanana